Peter Kováčik

Ing. Peter Kováčik (* 6. jún 1936, Čierny Balog) je slovenský prozaik, dramatik a filmový scenárista. 

 Životopis 
Narodil sa v rodine lesného robotníka a vzdelanie získal na jedenásťročnej strednej škole v Brezne, po nej absolvoval Vysokú školu ekonomickú v Bratislave, kde získal titul inžiniera (1955-1960).

Pracoval ako redaktor Československej televízie, bol učiteľom na strednej škole v Skalici, redaktorom Stredoslovenského vydavateľstva (1962-1963) a neskôr i Československého rozhlasu v B. Bystrici (1963-1969) a taktiež pracovníkom Literárneho a hudobného múzea v B. Bystrici (1969-1973). Keď sa v roku 1973 presťahoval do Bratislavy, začal sa o tri roky neskôr venovať profesionálne svojej literárnej práci a pracoval ako scenárista Slovenského hraného filmu (1976-1987), 1989-1991 redaktor Československého rozhlasu v Bratislave, od 1996 na dôchodku v Bratislave.

 Tvorba 
Jeho literárne začiatky sa datujú od roku 1958, kedy začal vydávať svoje prvé diela v novinách a časopisoch a písal tiež pre rozhlas. Prvá kniha mu vyšla až v roku 1964 (zbierka poviedok o ľuďoch z periférie spoločnosti Portréty). Jeho diela majú často dramatický, rýchly dej a využíva striedanie kontrastov. Ako námety mu slúžia portréty nezvyčajných ľudí (životaschopný starček, ťažko skúšaný mrzák), no tiež 2. svetová vojna a súdobé ľudské a spoločenské problémy. Zaujíma sa o trpiacich ľudí, pre ktorých sa snaží vymôcť nielen súcit, ale najmä priateľstvo, porozumenie a lásku. Svoje príbehy viaže k deju len veľmi voľne, je to viac rozprávanie o ľuďoch ako o udalostiach. Jeho hrdinovia bojujú so zneužívaním moci, proti ľudskej krutosti, vyrovnávajú sa s rozdielmi medzi svojimi snami a realitou. K jeho najpopulárnejším dielam patrí humoristicko-satirický román zo života lesných robotníkov Nevera po slovensky (1988).

 Diela
 Próza pre dospelých 
 1964 – Portréty, poviedky
 1966 – Kráľ môže všetko, novely
 1969 – Výlet s Claudiou Cardinale, novela
 1970 – Posledná noc spravodlivých, novela
 1974 – Čas do úsvitu, triptych
 1986 – Túžba nad túžby
 1988 – Nevera po slovensky
 1989 – Atmosféra v marci
 1997 – Alžbeta Bátoriová
 2000 – Tvorivý pobyt

 Próza pre deti 
 1977 – Jablká nášho detstva, próza o vojne a SNP, ktorá vychádza z autorovho detstva  počas vojny a povstania, ktoré popisuje svojimi detskými očami
 1978 – O najsmiešnejšom kráľovstve, kniha rozprávok

 Divadelné hry 
Jeho hry inscenovali profesionálne i ochotnícke súbory na Slovensku aj v zahraničí, boli preložené do viacerých jazykov.
 1976 – Krčma pod zeleným stromom, vyšlo v tom istom roku aj knižne
 1978 – Pohľadnica z Benátok
 1979 – Recesia, (neskôr prerobená na rozhlasovú hru)
 1981 – Soľ zeme
 1987 – Zásnuby naruby
 1992 – Boží vták
 1994 – Alžbeta Bátoriová
 1994 – Svätý pluk

Scenáre
Filmové
 1978 – Zlaté časy, podľa knihy Jablká nášho detstva
 Otec
 Hodiny

Televízne
 1970 – Kára, námetom je novela z knihy Kráľ môže všetko
 Jediný syn
 1979 – Nevera po slovensky, režíroval Juraj Jakubisko
 1994 – Alžbeta Báthoryová

Rozhlasové
 Oslava
 Primášik
 Viadukt
 Vo vlaku
 Recesia

 Literatúra 
 Slovenský literárny kalendár

 Externé odkazy 
 Osobnosti.sk - Peter Kováčik
 Books.sk - Peter Kováčik 
 FDb.cz - Peter Kováčik 


Kategória:Narodenia v 1936
Kategória:Slovenskí spisovatelia
Kategória:Slovenskí spisovatelia pre deti a mládež
Kategória:Slovenskí prozaici
Kategória:Slovenskí dramatici
Kategória:Slovenskí scenáristi
Kategória:Osobnosti z Čierneho Balogu